കുറ്റ്യാടിയില് സി.പിഎം നടപടി വീണ്ടും 4 പേരെ പുറത്താക്കി കുറ്റ്യാടി: നിയമസഭാ തിരഞ്ഞെടുപ്പില് കുറ്റ്യാടി സീറ്റിനെച്ചൊല്ലി അണികള് തെരുവിലിറങ്ങി പ്രതിഷേധിച്ച സംഭവത്തില് സി.പി.എം നടപടി താഴെത്തട്ടിലേക്കും. പരസ്യപ്രകടനത്തിന് നേതൃത്വം നല്കിയതിന്റെ പേരില് കുറ്റ്യാടി ലോക്കല് കമ്മിറ്റി പിരിച്ചുവിട്ടതിനു പിന്നാലെ കുറ്റ്യാടി, വടയം ലോക്കല് കമ്മിറ്റി പരിധിയിലെ 32 പേര്ക്കെതിരെയാണ് നടപടി. കുറ്റ്യാടി ലോക്കല് കമ്മിറ്റി അംഗങ്ങളായ കെ.കെ. ഗിരീശന്, പാലേരി ചന്ദ്രന്, കെ.പി.ബാബുരാജ്, കെ.പി.ഷിജില് എന്നിവരെ പാര്ട്ടിയില് നിന്ന് പുറത്താക്കി. പാലേരി ചന്ദ്രന് കുറ്റ്യാടി വെസ്റ്റ് ബ്രാഞ്ച് സെക്രട്ടറി കൂടിയാണ്. കുറ്റ്യാടി എല്.സി.യിലെ കെ.പി.വത്സന്, സി.കെ.സതീശന്, കെ.വി.ഷാജി എന്നിവരെയും വടയം ലോക്കല് കമ്മിറ്റിയിലെ ഏരത്ത് ബാലന്, എ.എം.അശോകന് എന്നിവരെയും ഒരു വര്ഷത്തേക്കും സി.കെ ബാബു, എ.എം.വിനീത എന്നിവരെ ആറു മാസത്തേക്കും സസ്പെന്ഡ് ചെയ്തു. കുറ്റ്യാടി ഈസ്റ്റ് ബ്രാഞ്ച് സെക്രട്ടറി ടി.കെ. ജമാല്, കൂരാറ ബ്രാഞ്ച് സെക്രട്ടറി വിനോദന്, ഡി.വൈ.എഫ്.ഐ കുറ്റ്യാടി മേഖലാ സെക്രട്ടറി കെ.വി. രജീഷ് എന്നിവരെയും ആറ് മാസത്തേക്ക് സസ്പെന്ഡ് ചെയ്തിട്ടുണ്ട്. പ്രതിഷേധ പ്രകടനത്തിലും യോഗത്തിലും പങ്കെടുത്ത മറ്റ് ബ്രാഞ്ച് സെക്രട്ടറിമാരെ പരസ്യമായി താക്കീത് ചെയ്തു. പതിനാലു ബ്രാഞ്ചുകളാണ് കുറ്റ്യാടി ലോക്കല് കമ്മിറ്റിക്ക് കീഴിലുള്ളത്. അഡ്ഹോക് കമ്മിറ്റി ഇനി ബ്രാഞ്ച് കമ്മറ്റികള് വിളിച്ച് ചേര്ത്ത് പ്രകടനത്തില് പങ്കെടുത്ത പ്രവര്ത്തകരെ താക്കീത് ചെയും. പി.സി.രവീന്ദ്രന് സെക്രട്ടറിയായുള്ള കുറ്റ്യാടി ലോക്കല് കമ്മിറ്റി നേരത്തെ പിരിച്ചുവിട്ടതിന് പിറകെ ഏരിയാ കമ്മറ്റി അംഗം എ.എം.റഷീദ് കണ്വീനറായാണ് അഡ്ഹോക് കമ്മിറ്റി നിലവില് വന്നത്. കുന്നുമ്മല് ഏരിയാ കമ്മറ്റിയിലെ ടി.കെ.മോഹന്ദാസ്, കെ.പി.ചന്ദ്രി എന്നിവര്ക്കെതിരെ നേരത്തെ നടപടിയെടുത്തതാണ്. മണ്ഡലം തിരിച്ചുപിടിച്ചെടുത്തെങ്കിലും കെ.പി.കുഞ്ഞമ്മദ്കുട്ടി എ.എല്.എയെ ജില്ലാ സെക്രട്ടേറിയേറ്റില് നിന്ന് ജില്ലാ കമ്മറ്റിയിലേക്ക് തരംതാഴ്ത്തി സി.പി.എം ജില്ലാ നേതൃത്വം നടപടികള്ക്ക് തുടക്കമിടുകയായിരുന്നു.